એને વિચાર આવ્યો શું અમેરિકા આવ્યો તે બરાબર હતું ? અમદાવાદ હતો ત્યારે છ વાગે ઑફિસેથી છૂટે, જો એ છ વાગે ઘેર પહોંચે તો મોડો પડ્યો એમ મનાતું. નિયમ મુજબ ઓફિસ છ વાગે પૂરી થાય, પણ એ પાંચ વાગે નીકળી જાય. એના બેંક કર્મચારી મિત્રો તો સાડાચાર વાગ્યા પછી ઑફિસમાં મળતા જ નહીં. એ પછી બેંકવાળાઓ શેરબજારમાં જ હોય. અમદાવાદમાં હોય ત્યારે સાંજે ઑફિસથી છૂટી પાંસરો ઘરે પહોંચતો. હાશ કરી સોફામાં પડતું નાંખે અને પત્નીને બૂમ મારે ‘ભારતી ચા બનાવજે’ અને પત્ની હાથમાં ચાનો કપ લઈ પતિ પાસે પહોંચી જાય. એને પણ વરસો પહેલાના દિવસો યાદ આવે. ચાના માધ્યમથી જ તે પરિમલના પ્રથમ સંપર્કમાં આવી હતી. પરિમલ તેને જોવા આવ્યો ત્યારે ડગમગ થતા કપ-રકાબી અને ડગમગ થતા પગ સાથે તે ચાનો કપ લઈ પરિમલ પાસે પહોંચી હતી. પરિમલ પણ એ બધું યાદ કરી રહ્યો હતો. વાહ શું દિવસો હતા ! ભારતના પતિદેવો જ્યારે નોકરીથી પાછા આવે ત્યારે ભારતીય પત્ની ચાના કપથી તેમની આરતી ઉતારતી, પણ અમેરિકામાં આથી ઉલ્ટી બાબત જોવા મળતી હતી.